ທ່ານ ທ​ຣຳ ບໍ່​ໃຫ້​ຄວາມ​ສຳ​ຄັນ​ຕໍ່ COVID-19 ທ່າມ​ກາງ​ການ​ຕົກ​ຕ່ຳ ຂອງ​ຕະຫຼາດ​ຮຸ້ນ
ຕະຫຼາດ​ຮຸ້​ນ​ໄດ້​ຕົກ​ຕ່ຳ​ຢ່າງ​ຮຸນ​ແຮງ​ໃນ​ວັນ​ຈັນ​ວານນີ້, ດ້ວຍ​ການ​ຄ້າ​ຂາຍ​ ໄດ້​ຖືກ​ຢຸດ​ເປັນ​ໄລ​ຍະ​ສັ້ນ ໃນ​ທັນ​ທີ​ໃນ​ຕະຫຼາດ​ຮຸ້​ນ ນິວຢອກ.
ປະທານາທິບໍດີ ສະຫະລັດ ທ່ານ ດໍໂນລ ທຣຳ ໄດ້ພະຍາຍາມທີ່ຈະບໍ່ໃຫ້ຄວາມສຳຄັນ ກ່ຽວກັບ ການຕົກຕ່ຳຂອງລາຄານ້ຳມັນ ແລະການແຜ່ລະບາດຂອງໄວຣັສໂຄໂຣນາສາຍພັນໃໝ່ໃນທົ່ວໂລກ ໃນຂະນະທີ່ຕະຫຼາດຮຸ້ນຕ່າງໆໄດ້ມີລາຄາຕົກຕ່ຳ ໃນວັນຈັນວານນີ້ ໃນເວລາດຽວກັນ ທີ່ປຶກສາຂອງທ່ານ ໄດ້ສະເໜີທ່ານດ້ວຍລາຍຊື່ຂອງຄຳແນະນຳ ກ່ຽວກັບນະໂຍບາຍໃໝ່ທີ່ເຂົາເຈົ້າຫວັງວ່າ ຈະບັນເທົາການຕົກຕ່ຳຂອງເສດຖະກິດຈາກການລະບາດນັ້ນ ນັກຂ່າວວີໂອເອປະຈຳທຳນຽບຂາວ ແພັດຊີ ວິດາຄຸສວາຣາ ມີລາຍງານ ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ຕະຫຼາດຮຸ້ນໄດ້ຕົກຕ່ຳຢ່າງຮຸນແຮງໃນວັນຈັນວານນີ້, ດ້ວຍການຄ້າຂາຍໄດ້ຖືກຢຸດເປັນໄລຍະສັ້ນໃນທັນທີໃນຕະຫຼາດຮຸ້ນ ນິວຢອກ ຫຼັງຈາກໄດ້ເປີດຕະຫຼາດ ໃນຂະນະທີ່ດັດຊະນີຮຸ້ນ S&P 500 ໄດ້ຕົກລາຄາຫຼາຍກວ່າ 7 ເປີເຊັນ ທ່ານ ນຽລ ວິລສັນ ຫົວໜ້ານັກວິເຄາະຕະຫຼາດສຳລັບເວັບໄຊ້ Market com ໄດ້ກ່າວວ່າ “ນີ້ແມ່ນການຕົກລາຄາຂອງຕະຫຼາດຮຸ້ນທີ່ໃຫຍ່ທີ່ສຸດທີ່ເຮົາເຄີຍເຫັນ ມັນເຄີຍມີພຽງສອງສາມມື້ທີ່ໄດ້ມີການຕົກຕ່ຳໃນລາຄາຕະຫຼາດຮຸ້ນທີ່ໃຫຍ່ກວ່ານີ້ຄື ໃນວິກິດການດ້ານການເງິນຂັ້ນສູງສຸດໃນປີ 2008 ແລະ ສອງສາມຄັ້ງໃນປີ 1987 ແລະ ນີ້ແມ່ນຄ້າຍຄືກັນຫຼາຍ ນີ້ແມ່ນວັນຈັນທີ່ມືດ ” ໃນຕະຫຼາດທີ່ອ່ອນແອຢູ່ແລ້ວຍ້ອນຜົນກະທົບຂອງໄວຣັສໂຄໂຣນານັ້ນ, ລາຄານ້ຳມັນໄດ້ຕົກລົງຢ່າງຫຼວງຫຼາຍ ໃນຂະນະທີ່ ຊາອຸດີ ອາຣາເບຍ ໄດ້ຕັດລາຄາທັງຫຼາຍເພື່ອຮັກສາຮຸ້ນສ່ວນຂອງຕະຫຼາດໄວ້ ຫຼັງຈາກ ຣັດເຊຍ ໄດ້ປະຕິເສດທີ່ຈະຫຼຸດຜ່ອນປະລິມານການຜະລິດຂອງເຂົາເຈົ້າ ປະທານາທິບໍດີ ທຣຳ ໄດ້ພະຍາຍາມ ທີ່ຈະເຮັດໃຫ້ຜູ້ຄົນ ຢູ່ໃນຄວາມສະຫງົບ ດ້ວຍການຂຽນຂໍ້ຄວາມໃນທວິດເຕີວ່າ ລາຄານ້ຳມັນຖືກ ຈະເປັນສິ່ງທີ່ດີສຳລັບຜູ້ບໍລິໂພກ ແລະ ໄດ້ຖິ້ມໂທດໃສ່ “ຂ່າວປອມ” ສຳລັບສ້າງຄວາມກັງວົນໃຈ ປະທານາທິບໍດີ ດໍໂນລ ທຣຳ ໄດ້ກ່າວວ່າ “ພວກເຮົາໄດ້ເຮັດວຽກທີ່ດີເລີດ ວ່າດ້ວຍຫົວຂໍ້ ກ່ຽວກັບ ໄວຣັສນັ້ນ ” ທ່ານ ທຣຳ ໄດ້ປະຕິເສດທີ່ຈະຕອບຄຳຖາມຕ່າງໆວ່າ ທ່ານໄດ້ຖືກກວດຫາໄວຣັສໂຄໂຣນາຫຼືບໍ່ ແລະ ໄດ້ສືບຕໍ່ບໍ່ໃຫ້ຄວາມສຳຄັນ ກ່ຽວກັບ ການລະບາດນັ້ນ, ໂດຍທຽບຈຳນວນການຕາຍຈາກໄວຣັສ Covid-19 ກັບ ໄຂ້ຫວັດ, ແລະ ໄດ້ຊີ້ໃຫ້ເຫັນວ່າ ດ້ວຍໄຂ້ຫວັດນັ້ນ, “ມັນຈະບໍ່ມີຫຍັງຖືກປິດໄວ້, ຊີວິດ ແລະ ເສດຖະກິດຕ້ອງດຳເນີນຕໍ່ໄປ ” ທ່ານນາງ ແວນເນັສຊາ ບີສລີ, ອາຈານສອນ ກ່ຽວກັບ ຄຳເວົ້າຂອງປະທານາທິບໍດີ ທີ່ມະຫາວິທະຍາໄລ ແວນເດີບິລທ໌ ໄດ້ກ່າວວ່າ “ການເອົາໂຄງຮ່າງເສດຖະກິດໃສ່ທຸກໆປະເພດຂອງວິກິດການ ປົກກະຕິແລ້ວຈະບໍ່ແມ່ນສິ່ງທີ່ປະທານາທິບໍດີເຮັດ ແລະ ມັນກໍເຫັນໄດ້ຊັດວ່າມີຄວາມສ່ຽງຫຼາຍ ເພາະວ່າມັນຈະໃຫ້ລັກສະນະ ກ່ຽວກັບ ຄວາມບໍ່ເອົາໃຈໃສ່ ບໍ່ພຽງແຕ່ຕໍ່ກັບຄວາມລຳບາກຂອງມະນຸດທີ່ອາດຢູ່ຂ້າງນອກເທົ່ານັ້ນ ແຕ່ຕໍ່ກັບຄວາມຢ້ານກົວເຊັ່ນກັນ ” ທ່ານ ທຣຳ ໄດ້ພົບປະກັບບັນດາທີ່ປຶກສາດ້ານເສດຖະກິດຂອງທ່ານໃນວັນຈັນວານນີ້, ແລະ ໄດ້ປຶກສາຫາລື ກ່ຽວກັບ ບາດກ້າວຕ່າງໆເພື່ອຫຼຸດຜ່ອນຜົນກະທົບຂອງໄວຣັສຕໍ່ເສດຖະກິດ, ລວມທັງອາດຕັດພາສີເງິນເດືອນ, ເງິນສົງເຄາະທີ່ຖືກຈ່າຍສຳລັບວັນລາພັກບໍ່ສະບາຍ ແລະ ເງິນກູ້ຢືມສຳລັບທຸລະກິດຂະໜາດນ້ອຍ ປະທານາທິບໍດີ ດໍໂນລ ທຣຳ ໄດ້ກ່າວວ່າ “ພວກເຮົາຍັງໄດ້ເຮັດວຽກກັບອຸດສາຫະກຳຕ່າງໆເຊິ່ງລວມມີອຸດສາຫະກຳການບິນ, ອຸດສາຫະກຳກຳປັ່ນສຳລານ, ເຊິ່ງເຫັນໄດ້ຊັດວ່າຈະຖືກກະທົບ ພວກເຮົາແມ່ນກຳລັງເຮັດວຽກກັບເຂົາເຈົ້າຢ່າງແຂງຂັນ ພວກເຮົາຢາກໃຫ້ເຂົາເຈົ້າເດີນທາງ, ພວກເຮົາຢາກໃຫ້ປະຊາຊົນເດີນທາງໄປຫາບາງສະຖານທີ່ ແລະ ບໍ່ແມ່ນສະຖານທີ່ອື່ນໆໃນເວລານີ້ ” ກະຊວງການຕ່າງປະເທດ ສະຫະລັດ ໄດ້ເຕືອນປະຊົນ ອາເມຣິກັນ ບໍ່ໃຫ້ເດີນທາງໃນກຳປັ່ນສຳລານ, ໃນຂະນະທີ່ບັນດາເຈົ້າໜ້າທີ່ໃນລັດ ຄາລິຟໍເນຍ ໄດ້ເລີ່ມອະນຸຍາດໃຫ້ຜູ້ໂດຍສານຫຼາຍກວ່າ 2,400 ຄົນ ທະຍອຍລົງຈາກກຳປັ່ນ Grand Princess, ບ່ອນທີ່ 21 ຄົນໄດ້ຕິດເຊື້ອໄວຣັສ Covid-19